कैलाश मांजू ने पाकिस्तान से फंडिंग के उगले राज, बताया- कब करेगा सरेंडर
Rajasthan Gangster Kailash Manju Investigation Report - वांटेड गैंगस्टर, जो 20 साल से पुलिस के लिए सिरदर्द बना हुआ है। 5 साल से पुलिस उसकी तलाश में प्रदेश का चप्पा-चप्पा छान रही है, लेकिन वो विदेश में बैठा जुर्म की सल्तनत चला रहा है।
वो राजस्थान समेत देशभर में आतंक का पर्याय बने गैंगस्टर लॉरेंस का दुश्मन है...आतंकी एंगल पर जांच करने वाली NIA उसे ढूंढ रही है..वो है जुर्म की दुनिया का कुख्यात नाम…कैलाश मांजू। मांजू 20 साल से पुलिस के लिए सिरदर्द बना हुआ है। 5 साल से पुलिस उसकी तलाश में प्रदेश का चप्पा-चप्पा छान रही है, लेकिन वो विदेश में बैठा जुर्म की सल्तनत चला रहा है।
मर्डर, फिरौती और अवैध वसूली के 42 मुकदमों के बाद मांजू पर एक और गंभीर आरोप है- पाकिस्तान से फंडिंग और ऑटोमैटिक हथियारों की सप्लाई। देश की सबसे बड़ी सुरक्षा एजेंसी NIA उसे ढूंढ रही है।
भास्कर टीम ने जब इस मामले को इन्वेस्टिगेट किया तो पता चला कि गैंगस्टर मांजू नेपाल में है। भास्कर टीम ने उसके गुर्गों के जरिए उससे संपर्क साधा। 14 दिनों की कोशिश के बाद वो बात करने को राजी हुआ। ऑन कैमरा भास्कर ने उससे कई सवाल पूछे…
सबसे पहले जानिए कैसे मांजू तक पहुंची भास्कर टीम
14 दिनों तक इंतजार, पहले मिलने से इनकार, फिर VIDEO कॉल के जरिए बात
कैलाश मांजू तक पहुंचने के लिए भास्कर रिपोर्टर ने पहले जोधपुर में उसके करीबियों से संपर्क किया। वहां पहुंचते ही उसके साथियों ने पहले तलाशी ली कि कोई फोन या स्पाई कैमरा तो नहीं है। तसल्ली होने के बाद रिपोर्टर ने उनसे कैलाश मांजू से मिलवाने की बात कही तो उन्होंने इनकार कर दिया।
7 दिन तक भास्कर रिपोर्टर ने मांजू के साथियों से बात कर विश्वास में लेने की कोशिश की। काफी ना-नुकुर के बाद वो लोग माने और कहा- हम कैलाश मांजू से बात करके बताएंगे।
2 दिन बाद गुर्गों का मैसेज आया कि वो राजस्थान से बाहर है, मुलाकात नहीं करवा सकता। ऐसे में हमने फोन पर बातचीत करवाने के लिए कहा।
तीन दिन बाद गुर्गों का मैसेज आया कि कैलाश मांजू से सिर्फ फोन पर बात हो सकती है, लेकिन फोन करने का समय और दिन नहीं बताया गया।
हमें मैसेज किया गया कि वो अचानक फोन करेंगे, अगर भरोसा हुआ तो वीडियो कॉल करेंगे। दो दिन बाद कैलाश मांजू का इंटरनेशनल नंबर से इंटरनेट कॉल आया। बातचीत में कैलाश मांजू अपना पक्ष रखने के लिए राजी हो गया।
एक नौजवान सरपंच जुर्म की दुनिया का सरगना कैसे बना, लॉरेंस की राजस्थान में एंट्री किसने करवाई, बॉर्डर के जरिए पाकिस्तान से फंडिंग और AK-47 जैसे खतरनाक हथियारों से उसका क्या कनेक्शन है। सुनिए कैलाश मांजू की जुबानी…
लॉरेंस की राजस्थान में एंट्री
‘लॉरेंस राजस्थान में एंट्री करना चाह रहा था। ये बात 2016-17 की है। उसने राजस्थान में एंट्री के लिए जोधपुर की लोकल गैंग से संपर्क किया। जोधपुर के खुडाला के बदमाश विष्णु कावां से लॉरेंस ने फिरौती वसूलने के लिए बड़े बिजनेसमैन की लिस्ट बनाने को कहा।’
‘विष्णु ने जैन ट्रेवल्स के मालिक मनीष जैन और श्रीराम अस्पताल के डायरेक्टर सुनील चांडक की पूरी प्रोफाइल और फोन नंबर लॉरेंस बिश्नोई को दिए। लॉरेंस ने अपने गुर्गों से फोन करवा कर मनीष जैन और सुनील चांडक को फोन करके लाखों की फिरौती मांगी।’
‘फिरौती नहीं देने पर लॉरेंस के कहने पर जोधपुर के बदमाशों ने मनीष जैन और सुनील चांडक के घर पर 17 मार्च 2017 को फायरिंग की और लग्जरी कारों में आग लगा दी। इसके बाद दोबारा फिरौती के लिए धमकाया।’
कैलाश मांजू की लॉरेंस बिश्नोई की दुश्मनी की शुरुआत…
‘मनीष जैन के पार्टनर ओम बागरेसा ने मुझे फोन करके बताया कि पंजाब के एक गैंगस्टर लॉरेंस बिश्नोई ने मनीष जैन से फिरौती मांगी है।
वो उनको पैसे नहीं देने पर जान से मारने की धमकी भी दे रहा है। इस पर मेरी मनीष जैन से बात हुई। मैंने मनीष भाई को पैसे देने के लिए स्पष्ट मना कर दिया।’
‘मैंने उनसे कहा इन बदमाशों को पैसे नहीं देने हैं। आज यह पंजाब से फोन कर रहे हैं, कल बिहार, फिर यूपी से फोन करके पैसे मांगते ही रहेंगे।
एक बार इनको पैसे देने के बाद यह पीछा ही नहीं छोड़ेंगे। उन्होंने मुझसे मदद मांगी तो मैंने लॉरेंस बिश्नोई से फोन पर बात की।’
लॉरेंस और कैलाश मांजू के बीच पहला फोन कॉल 
लॉरेंस : मैंने सुना है सुनील चांडक और मनीष जैन बहुत पैसे वाले है, यह कितना पैसे दे देंगे ?
कैलाश : यह जोधपुर है, मुझे इतने साल हो गए। इस लाइन में आज तक मुझे किसी ने पैसे नहीं दिए। यहां कहावत है चमड़ी चली जाए, दमड़ी ना जाए। यहां के लोग पैसे नहीं देंगे, कितनी भी धमकियां दे दो।
लॉरेंस: यहां की पुलिस कैसी है?
कैलाश : यहां की पुलिस गोली और डंडे से नहीं मारती है। पैन से मारती है। वो पैन से इतने कैस और कानून लगाएंगे कि तुम कभी जेल से बाहर नहीं आ पाआगे। मैं पिछले कई सालों से इनके पेन को भुगत रहा हूं।
लॉरेंस : पैन से तो हम नहीं मरेंगे।
(लॉरेंस को जब पता लगा कि मनीष जैन कैलाश मांजू के कहने पर पैसे नहीं दे रहा तो उसने फिर से फोन लगाया।)
दूसरा फोन कॉल
लॉरेंस : तुमने मनीष जैन को पैसे देने के लिए मना क्यों किया ?
कैलाश : मनीष जैन मेरे भाई हैं और वो पैसे नहीं देंगे।
लॉरेंस : तेरी हिम्मत कैसे हुई मना करवाने की ?
कैलाश : तू गलत नंबर डायल कर रहा है, यह तेरा पंजाब नहीं है।
लॉरेंस : मैं तुझे ऐसा फंसाऊंगा कि तू याद रखेगा ?
कैलाश : तेरी गलतफहमी उतार दूंगा। सारी हेंकड़ी निकाल दूंगा तेरी, यहां आया तो। तू सिर्फ व्यापारियों को मरवा सकता है और किसी को नहीं मरवा सकता है।
(फोन कॉल का ब्यौरा कैलाश मांजू से बातचीत पर आधारित)
मैं पुलिस से बचने के लिए नेपाल भाग गया था
‘जोधपुर में एक प्रॉपर्टी के मामले में पुलिस मेरे पीछे लगी तो मैं नेपाल चला गया था। मैं अपने साथ अपने परिवार को भी ले गया। नेपाल में कई सालों तक रहा। वहां मैं एक नेता के रिश्तेदार के यहां रहा। इधर, पुलिस मेरी तलाश जोधपुर में करती रही। कई सालों तक पुलिस मुझे पकड़ नहीं पाई।’
लॉरेंस गैंग ने मेरे रिश्तेदार पर हमला कराया
‘मेरा रिश्तेदार (भतीजा) राकेश मांजू उस समय जोधपुर जेल में था। लॉरेंस बिश्नोई का भाई अनमोल भी जोधपुर जेल में था। मेरे और लॉरेंस बिश्नोई के बीच अनबन चल रही थी।
राकेश मांजू ने जेल में 14 नंबर बैरक में बंद अनमोल की पिटाई कर दी थी। इसके बाद अनमोल ने जेल में राकेश पर हमला करवा दिया। बीच-बचाव करने आए कैदी चेनाराम गुर्जर और दिनेश भी चोटिल हो गए थे। इस पर जेल में मामला भी दर्ज हुआ था।’
जेल में मुझपर हमले की साजिश रची
‘मैं अजमेर जेल में और लॉरेंस बिश्नोई भरतपुर जेल में बंद था। लॉरेंस ने अजमेर जेल में बंद अपने भांजे सचिन बिश्नोई, मेरी एंटी गैंग के गणेश मांजू के साथ मिलकर मुझ पर हमले का प्लान बनाया।’
‘उन्होंने पहले आनंदपाल के भाई मंजीत को कहा तो उसने हमला करने से मना कर दिया। हिस्ट्रीशीटर मांगीलाल नोखड़ा को कहा, उसने भी मना कर दिया।
फिर दीपक गुर्जर को हमले की जिम्मेदारी दी। लेकिन दीपक गुर्जर हमला कर नहीं पाया। उससे पहले ही बोरानाड़ा पुलिस ने उसे पहले ही पकड़ लिया।’
गोल्डी बराड़ के दो शूटर को मेरी सुपारी दी
‘साल 2018 में मैं पेरोल पर जेल से बाहर आ गया था। मैं 2022 में जैसलमेर घूमने जाने वाला था। लॉरेंस बिश्नोई ने मुझे मारने के लिए गोल्डी बराड़ से मदद मांगी।
गोल्डी बराड़ के शूटर मलकीत सिंह और हरदीप सिंह को मुझे जैसलमेर में मारने की सुपारी दी गई। दोनों मुझे मारने के लिए जोधपुर आए थे।’
‘यहां उनके ठहरने की व्यवस्था गणेश मांजू ने की थी। इसके बाद वो मुझे मारने जैसलमेर आए, लेकिन हमला करने का मौका नहीं मिला। इसके बाद वहां से वो पंजाब के भटिंडा चले गए। जहां भटिंडा पुलिस ने 22 जुलाई को दोनों गिरफ्तार कर लिया।’
‘उनके पास से 7 पिस्टल बरामद हुई थी। उन्होंने पुलिस को बताया कि वो फिर से मुझ पर हमला करने की प्लानिंग कर रहे थे। इसकी पुष्टि पंजाब पुलिस के डीजीपी ने भी की थी।’
लॉरेंस के भाई अनमोल ने फिरौती और हथियारों के लिए ऐसे फैलाया नेटवर्क
‘जोधपुर में लॉरेंस की गैंग उसका भाई अनमोल चला रहा है। अनमोल फोन से गणेश मांजू, 007, उम्मेद सिंह, पवन सिंह सोलंकी की मदद से गैंग चला रहा है। गणेश मांजू और अनमोल अब भी फोन से सम्पर्क में है।’
मुझसे बदला लेने के लिए मेरे रिश्तेदार को गैंग में शामिल किया
‘मेरे और मेरे चचेरे भाई गणेश मांजू के बीच कई सालों से लड़ाई चल रही है। कई क्रॉस मामले दर्ज हो रखे हैं। लॉरेंस बिश्नोई ने मुझसे बदला लेने के लिए गणेश मांजू को अपनी गैंग में शामिल कर लिया। गणेश मांजू ही हथियारों की सप्लाई करवा रहा है।’
‘हथियार जैसलमेर से होकर जोधपुर आते हैं। यहीं से पंजाब भी सप्लाई हुए थे। पाकिस्तान से आने वाले हथियार भी जैसलमेर से लगते बॉर्डर से होकर आते हैं।
जैसलमेर में गणेश मांजू के भाई ने जमीन ले रखी है। यहां उसका आना जाना रहता है। गणेश मांजू के हथियार सप्लाई करने के कारण एनआईए ने जोधपुर में छापे मारे। एनआईए ने इसी शक में मेरे घर पर भी छापे मारे।’
‘जिस दिन ईमानदार अधिकारी जोधपुर आएंगे में सरेंडर कर दूंगा’
जोधपुर में मेरी एंटी गणेश मांजू और 007 गैंग चल रही है। इनमें भी कई बदमाश हैं जो अपना सरनेम मांजू लगाते हैं। जोधपुर में कोई वारदात होती है, मांजू का नाम सुनकर मेरा नाम केस में डाल देते हैं।
मेरे खिलाफ ऐसे कई मामले दर्ज किए गए, जिनमें मेरा नाम ही नहीं था। मुझे पुलिस पेन चलाकर खत्म करने का प्रयास कर रही है।
जिस दिन जोधपुर में कोई ईमानदार बड़े अधिकारी आएंगे, मैं पुलिस में सरेंडर कर दूंगा। तब तक मैं सरेंडर नहीं करुंगा।
‘मैंने व्यापारियों को नहीं बदमाशों को मारा है’
मैं कई सालों से अपराध की दुनिया में हूं। मैंने आज तक आम लोगों और व्यापारियों को नहीं मारा और न ही उनको परेशान किया। मैंने हमेशा बदमाशों को मारा है।
जोधपुर में बिजनेसमैन मनीष जैन और सुनिल चांडक के घर पर लॉरेंस ने फायरिंग करवा कर फिरौती मांगी थी। मैंने दोनों व्यापारियों की मदद के लिए लॉरेंस से लड़ाई की थी।
मेरे सपोर्ट में मनीष जैन ने भी पुलिस में बयान दिए थे कि मैंने लॉरेंस को पैसे नहीं देने के लिए उन्हें कहा था और उनको सपोर्ट किया था।
बच्चे नेपाल में, पत्नी सरपंच
जोधपुर के भाटेलाई पुरोहितान गांव का कैलाश मांजू के पिता रामचंद्र बिश्नोई गांव के सरपंच थे। उनके बाद कैलाश मांजू गांव का सरपंच बना।
इसके बाद कैलाश मांजू पर पुलिस में कई मुकदमे दर्ज हुए तो उसने पत्नी को सरपंच बना दिया। अब उसकी पत्नी गांव की सरपंच है।
कैलाश मांजू पर जब पुलिस ने राजपासा लगाने की तैयारी की तो वो नेपाल भाग गया। अपने साथ परिवार को भी ले गया। वहां तीन से चार साल रहा।
अपने बेटे और बेटी का एडमिशन नेपाल के बड़े स्कूल में कराया। नेपाल में 25 हजार रुपए प्रतिमाह के किराए के मकान में रहता था। पिता की मौत के बाद कैलाश मांजू फिर से जोधपुर आ गया।
42 मुकदमें दर्ज है, 20 सालों में सिर्फ दो बार पकड़ा गया
कैलाश मांजू के खिलाफ लूट, हत्या, डकैती, अपहरण जैसे संगीन अपराधों के 42 मामले दर्ज हैं। उसके खिलाफ पहला मामला वर्ष 2003 में दर्ज हुआ था।
इसके बाद उसने 20 फरवरी 2016 में सरेंडर किया था। इसके बाद जमानत पर आते ही फिर से अपराध करने लगा। 2017 में मांजू इनामी बदमाश घोषित होने पर नेपाल भाग गया।
पिता के अंतिम संस्कार में पुलिस ने पकड़ा
नेपाल में रहते समय कैलाश मांजू 16 नवंबर 2018 को सालासर बालाजी के दर्शन के लिए काठमांडू से फ्लाइट में दिल्ली पहुंचा था। दिल्ली से वॉल्वो में जयपुर आया।
इस दौरान उसके घर से फोन आया कि पिता की मौत हो गई है। पिता के अंतिम संस्कार में गांव पहुंचा तो पुलिस ने पहले से ही गांव में नाकाबंदी कर दी।
मांजू ने पिता के अंतिम संस्कार के बाद पुलिस के सामने सरेंडर कर दिया, लेकिन इसके बाद वो पैरोल पर बाहर आते ही फिर से फरार हो गया। पिछले दो साल से पुलिस उसकी तलाश कर रही है। लेकिन अभी तक पुलिस उसे पकड़ नहीं पाई।
भतीजे की हत्या के प्रयास के बाद पता चला मांजू का ठिकाना
जोधपुर में 2 फरवरी 2023 को कैलाश मांजू के भतीजे राकेश मांजू पर विक्रम सिंह नांदिया गैंग ने हमला किया। ये हमला वीतराग सिटी में हुआ था।
तभी पता चला कि कैलाश मांजू भी इसी सोसायटी के फ्लैट में रहता है। जब एनआईए की टीम को मांजू के बारे में पता चला तो इससे पहले ही मांजू फरार हो गया। राकेश मांजू का अभी अहमदाबाद के एक हॉस्पिटल में इलाज चल रहा है।
नेपाल में है कैलाश मांजू
हमारे सूत्रों ने बताया कि मांजू अब नेपाल में फरारी काट रहा है। जोधपुर में एनआईए की टीम के कैलाश मांजू के घर पर दबिश देने से कुछ दिन पहले ही मांजू घर से फरार हो गया था।
कैलाश को पहले ही भनक लग गई थी कि राकेश मांजू पर हमले के बाद पुलिस उसको दबोचने के लिए दबिश देगी। कैलाश मांजू जोधपुर से जयपुर आया। फिर दिल्ली होते हुए नेपाल भाग गया।
जोधपुर कमिश्नर बोले- जल्द पकड़ेंगे
कैलाश मांजू की गिरफ्तारी को लेकर भास्कर ने जोधपुर पुलिस कमिश्नर रविदत्त गौड़ से मुलाकात की। उन्होंने कहा कि कैलाश मांजू पर राजपासा एक्ट लगाया गया है।
उसे पकड़ने के लिए उन्होंने टीमें लगा रखी हैं। इस बार हम उसे जल्द पकड़ेंगे। इस दौरान हमने उन्हें कैलाश मांजू से बातचीत के प्रयास के बारे में भी अवगत कराया साथ ही भरोसा दिलाया कि कैलाश से संबंधित कोई भी डिटेल हमें हासिल होती है तो वह हम पुलिस के साथ भी शेयर करेंगे।
गैंगस्टर का इंटरव्यू क्यों? : हमारा उद्देश्य सनसनी फैलाना नहीं, पत्रकारिता का धर्म निभाते हुए कानून से जुड़े जिम्मेदारों को सच से रूबरू करवाना है।
ये भी पढ़ें-
लॉरेंस के भाई ने जोधपुर में बनाया गैंगस्टर का नेटवर्क:कनाडा के गैंगस्टर से था कॉन्टैक्ट; खास शूटर को वॉट्सऐप की मदद से पकड़ा
जोधपुर पुलिस ने बुधवार को सरपंच समेत पांच लोगों की हत्या का प्लान बनाने वाले 6 बदमाशों को गिरफ्तार किया था। इस प्लानिंग का मास्टर माइंड उम्मेद सिंह था। जो खुद फौज से रिटायर्ड होने के बाद लॉरेंस की गैंग से जुड़ गया। सरपंच को मारने के लिए चार शार्प शूटर को हायर किया गया था। खास बात यह है कि पुलिस ने इन आरोपियों को वॉट्सऐप की मदद से पकड़ा। (पूरी खबर के लिए क्लिक करें)